മരയ്ക്കാറും ആറാട്ടും തീയറ്റര് റിലീസിന് മോഹന്ലാല് ചിത്രങ്ങളായ മരയ്ക്കാറും ആറാട്ടും തീയറ്ററില് റിലീസ് ചെയ്യും. തീയറ്റര് ഉടമകളുടെ സംഘടനകള് നടത്തിയ ചര്ച്ചയിലാണ് ഇക്കാര്യത്തില് തീരുമാനമായത്. മരയ്ക്കാര് മുന്പ് തീയറ്റര് റിലീസ് തീരുമാനിച്ചിരുന്നെങ്കിലും മാറ്റുകയായിരുന്നു. സിനിമ തീയറ്ററുകള് ഇരുപത്തിയഞ്ചാം തീയതി തുറക്കാനാണ് തീരുമാനിച്ചിരിക്കുന്നത്. തീയറ്റര് ഉടമകളുടെ യോഗത്തില് ഇക്കാര്യത്തിലും തീരുമാനമായി. മള്ട്ടിപ്ലക്സ് ഉള്പ്പെടെയുള്ള എല്ലാ സിനിമാ തീയറ്ററുകളും ഒരേ സമയത്ത് തന്നെ തുറക്കും. നികുതി കുറയ്ക്കണമെന്നത് ഉള്പ്പെടെ വിവിധ ആവശ്യങ്ങളില് പരിഹാരം കാണുന്നതിന് വെള്ളിയാഴ്ച സാംസ്കാരിക മന്ത്രി സജി ചെറിയാനുമായി സംഘടന പ്രതിനിധികള് കൂടിക്കാഴ്ച നടത്തും. സര്ക്കാറിന്റെ മുന്നില് വച്ചിരിക്കുന്ന ആവശ്യങ്ങള് പരിഹരിക്കുമെന്ന് പ്രതീക്ഷയുണ്ടെന്ന് തീയറ്റര് ഉടമകള് പറഞ്ഞു. എല്ലാ സംഘടനയുടെയും അടിയന്തരയോഗം ഇരുപത്തിരണ്ടാം തീയതിക്ക് ശേഷം ചേരുമെന്നും തീയറ്റര് ഉടമകളുടെ സംഘടന വ്യക്തമാക്കി. കൊവിഡ് കേസുകള് കുറഞ്ഞ പശ്ചാത്തലത്തില് മാനദണ്ഡങ്ങള് പാലിച്ച് തീയറ്ററുകള് ഈ മാസം 25 മുതല് തുറക്കാന് സര്ക്കാര് അനുമതി നല്കിയിരുന്നു. പകുതി സീറ്റുകളില് ആളുകളെ ഇരുത്തി പ്രവര്ത്തിപ്പിക്കാനാണ് അനുമതി. എന്നാല് ഇക്കാര്യത്തില് ആശയക്കുഴപ്പം നിലനിന്ന പശ്ചാത്തലത്തിലാണ് ഉടമകള് യോഗം ചേര്ന്നത്. നികുതി കുറയ്ക്കണമെന്നത് ഉള്പ്പെടെ വിവിധ ആവശ്യങ്ങള് സര്ക്കാര് പരിഗണിച്ചാല് മാത്രമേ തീയറ്റുകള് തുറക്കുകയുള്ളൂ എന്ന നിലപാടിലായിരുന്നു തീയറ്റര് ഉടമകള്. ഇതിലാണ് മാറ്റം വന്നത്. Story Highlights : marakkar aarattu theatre release